
Martfű Város Polgármesterétől

================================================================

J a v a s l a t

az önkormányzat 2012. évi költségvetési koncepciójára.

Tisztelt Képviselő-testület!
A 2010. évben megalakult új Képviselő-testület tagjai előtt is ismert az Országgyűlés által jóváhagyott, az államháztartásról szóló törvényben foglaltaknak megfelelően minden év november 30-ig, illetve választás évében december 15-ig valamennyi önkormányzatnak el kell készítenie a következő költségvetési évre vonatkozó főbb irányelveit annak érdekében, hogy ezt követően elkezdődhessék a részletes költségvetés kidolgozása.

Tekintettel arra, hogy az Országgyűlés is ebben az időszakban készíti elő és tárgyalja a 2012. évi költségvetést, így természetesen nem áll rendelkezésünkre teljes körűen minden adat, melyek feltétlenül szükségesek az önkormányzat jövő évi költségvetésének elkészítéséhez. Ismerjük a Kormány Országgyűlésnek benyújtott 2012. évi költségvetési elgondolásait.
A Képviselő-testület évközben többször áttekintette az önkormányzat gazdasági helyzetét, legutoljára 2011. szeptemberében az első féléves beszámolóval kapcsolatosan, valamint az I-III. negyedéves tájékoztató adatai szerint. E beszámolók alapján tervezhetjük előzetesen a jövő évi költségvetési elgondolásainkat. 

A Magyar Köztársaság 2012. évi állami költségvetési-tervezete szerint, további normatíva csökkenés várható, amely adódik a lakosság, óvodai és az iskolai létszám csökkenésből is.
A gazdálkodásunk hatékonyságának javítása érdekében folyamatosan figyelemmel kísértük költségvetésünk alakulását és intézkedéseket hajtottunk végre korrigálására, ez a munka napjainkban és 2012-ben is remélhetőleg tovább folytatódik.

A költségvetés előkészítésének első és legfontosabb feladata az, hogy nagyon körültekintően számba kell venni, hogy milyen konkrét, megbízható bevételi forrással számolhatunk. Ennek végleges ismeretében szükséges a kiadási oldal megtervezése oly módon, hogy az a lehető legkisebb forráshiányt eredményezze.

Nem nehéz azt belátni, hogy ez igen komoly erőfeszítést igényel mindazoktól, akik a döntéshozásban és ennek kidolgozásában részt vesznek.

Ezért is kérem a képviselőket arra, hogy minél több javaslattal járuljanak hozzá a költségvetés részletes elkészítéséhez, melyeket írásban 2011. december 15-ig juttassanak el hozzám.
Bevételek:
A fentiekben leírtakból kiindulva fejezetenként és konkrét számokkal is bemutatjuk a várható bevételek még nem végleges számait.

1. A 2012. évi állami költségvetési-tervezete szerint további normatíva csökkenés várható, így az infláció, a 2%-os általános forgalmi adó növelése és a gyermek létszámfogyás  negatív irányba változtatja az e forrásból származó bevételünket. Ez a tendencia az egész előző ciklust jellemezte. Az egy főre jutó normatíva 2006 és 2009 között gyakorlatilag nominálisan stagnált illetve az úgynevezett csoportfinanszírozásra való áttérés nominálisan is csökkentette az ugyanazon gyereklétszámra vonatkozó állami hozzájárulást. Reálértéken történő csökkenés önkormányzati szinten az előző években a száz millió forintot is meghaladta. 
A Országgyűlés által még nem elfogadott, a Magyar Köztársaság 2012. évi költségvetése tervezetének 3. fejezete részben tartalmazza a központi költségvetés és államháztartás többi alrendszerének kapcsolatát. Továbbra sem került beépítésre 4-5 év inflációja (2006. évtől kezdve).

2. Az Önkormányzat gazdálkodását 2012. évben nem fenyegeti veszély a jelenlegi feltételek között. A helyzet viszont nagyon törékeny és bármikor sérüléseket szenvedhet, ezért nagyon vigyázni kell a gazdálkodási egyensúly fenntartására. A bevételi források tervezésénél önkormányzatunk különleges helyzetben van. Megyei átlagban kimagasló iparűzési adóbevételünk van, az egy főre vetített második legnagyobb. Élvezzük ennek előnyeit, a mintegy 100-150 millió forinttal több forrást, mint amellyel hasonló méretű települések számolhatnak, és az utóbbi tíz évben ennek hátrányait is meg kellett ismerni, az egyoldalú függést két cég pénzügyi eredményeitől. Esetleges rossz eredményeik fizetésképtelenség közelébe sodorhatják az Önkormányzatot. Ezen kockázat valamelyest csökkent az előző ciklusban, és most kaptunk lehetőséget, hogy a következő két-három évben a kockázatot csökkentsük kellő tartalékképzéssel.
3.  A felhalmozási kiadások, pályázott beruházások megelőlegezésére szükség merült fel, egy a költségvetési számla, alszámla létrehozása.  A felhalmozási kiadásokra, városfejlesztési feladatokra alap- szerűen működő keretet kell létrehozni. Ennek forrásai: a pályázati támogatások és megtérülések, a rulírozó hitelkeret, a környezetvédelmi és lakásalap, a vállalkozási alap. Ebből a forrásból finanszírozandók a beruházások, fejlesztések, korszerűsítések, a bérlemények fejlesztésére, a városszépítési és környezetvédelmi kiadások, a vállalkozások támogatására.
a.) Az adósságállomány, megszűnése megnöveli a mozgásteret. Nem várt helyzetben könnyebb hitelt felvenni a felhalmozási kiadások állami rész előfinanszírozásához.
b.) Az ország jelenlegi helyzetében talán nem sok önkormányzat rendelkezik hosszútávra pénzügyi tartalékokkal, ekkora adóbevételek mellett mégis erre kell törekednünk. 2011-ben Martfű városa már kötött le több hónapra  összegeket. 
c.) Ezek az összegek nem képeztek hosszú távú megtakarítást, mert néhány hónap múlva fel kellett használni felhalmozási célra állami finanszírozás megelőlegezésére.  A jelenlegi új önkormányzati ciklusban 100 millió forintot meghaladó felhalmozási tartaléka lehet az Önkormányzatnak. amelyet vészhelyzetben vagy nagyon fontos stratégiai célból használhat fel, például terület felvásárlás, iparfejlesztés, munkahelyteremtés.
d.)  Az intézményi működési bevételeink mintegy 5 – 8 %-kal növekednek (220 – 250 millió Ft). Az emelkedés elsősorban a konyha visszakerülésének köszönhető, amely növekedés a kiadási oldalon is megjelenik. A bérleti díjakból az idén megvett ingatlanok hasznosítása révén is növekednek a bevételeink.
e.) Más adók bevezetése csökkentette az iparűzési adóktól való túlzott függést. 2007. január 1-jétől bevezettük az építményadót. A martfűi építményadó mértéke jelentősen alatta marad a legnagyobb adózók más telephelyein kivetett adóitól. Az építményadó övezetessé tétele és az ipari övezetben való fokozatos emelése az elkövetkező években tovább csökkentheti függésünket. Ez a megoldás megfontolandó különös tekintettel arra, hogy ezen adónem eltörlése vagy elvonása nem volt még napirenden. Az építményadó mai szabályok szerint tervezhető összege 40 millió forint. Szükséges ezen adóbevételünket mintegy 70 – 80 millió Ft-ra növelni.
f.)  Az iparűzési adó bevétel várható mértékére óvatos becslésekkel következtetni lehet a minden év december 20-áig esedékes feltöltésből, amikor is az adózók a várható számított adójuk 95%-át be kell hogy fizessék. Ezek a számok azonban csak a következő év május 31-én válnak véglegessé és teljesen biztossá. Ebben az évben elképzelhető, hogy a két legnagyobb adózó nem tölt fel. Jelenleg nem rendelkezünk információval, hogy lesz-e illetve várható-e jelentős (5%-ot meghaladó) csökkenés 2011-ben, de viszont nagyarányú az adóhátralék. Ezek behajtására tett intézkedések nem mindig hozzák meg a várt eredményeket. Ennek alapján a jövő évi iparűzési adóbevételeinket az idei várható szinten, 390 millió forint összegben tervezhetjük.
3.

a.) Az átengedett központi adók összege 100 millió forintot, illetve a személyi jövedelemadóból alanyi jogon megillető, valamint ugyancsak a személyi jövedelemadóból normatív alapon biztosított összeg várhatóan 350 millió forintot tesz ki. Ez várhatóan az előző évhez képest alacsonyabb szinten alakul. A személyi jövedelemadóból még további elvonásra kell számítanunk 30 millió forint körüli összegben az adóerő képesség csökkenése miatt valamint a jogszabály változása miatt. Az elvonás csökkenést mutat az előző évhez képest.

A normatív alapon biztosított kötött felhasználású támogatásoknál 106 millió forint körüli összeg, illetve a központi támogatásoknál  további 40 millió Ft várható.


A működési célra átvett pénzeszközök között a TB pénztártól származó egészségügy finanszírozásra, valamint a mezőhéki Önkormányzattól kapott térítés jelenik meg jellemzően közel 20-24 millió forinttal.


Az első lakások megszerzéséhez nyújtott támogatások, illetve a munkáltatói támogatások visszatérítéséből 5 millió forint tervezhető.

b.)  Közcélú foglalkoztatottként 2011. évben összesen 263 főt alkalmaztunk. 236 főt 4 órás rövid távú alkalmazásban, 27 fő hosszú távú 8órás alkalmazásban. Támogatási igény 43 millió forint, az Önkormányzati költség 6 millió forint. 2012. évre a közfoglalkoztatásról nincs információnk, a pályázati feltételek, és lehetőségek sem ismertek
4. Az előző ciklusban számos pályázatot adtunk be, és 2009-ben és 2010-ben számos pályázatot megnyertünk. A legnagyobbat a kerékpárút beruházásra nyert pályázati pénzösszeget csak 2012-ben tudjuk lehívni. A beruházásra megítélt állami rész megközelítőleg 180 millió forint melynek bevétele ebben az évben várható.  Felhalmozási és tőke jellegű bevételeinket az előző évhez képest mérsékelten tervezhetjük.
5.  Nem tervezünk vagyonértékesítést.
Mindezekkel együtt a 2012. évre várható bevételünk 1.271-1.315 millió forint körül alakulhat. 

Ezzel együtt hangsúlyozni kell a költségvetési tervezés „vastörvényét”. A kiadások és bevételeknek összhangban kell lenniük. A kiadások csak a bevételek mértékéig terjedhetnek, más lehetőség szóba sem jöhet, működési célú hitel felvételére nem kerülhet sor.
Kiadások:
A költségvetés kiadásai két fő területet ölelnek fel, egyik a személyi juttatások és azok járulékai, másik a gyűjtőfogalomként használt dologi kiadások köre.

1.) Személyi kiadások
Központi béremelés nem lesz. Az önkormányzatnál létszámcsökkentést nem tervezünk, de a természetes csökkenés (nyugdíjba vonulás) esetén továbbra is szigorúan követni kell azt az elvet, hogy lehetőleg belső átszervezéssel, esetleg közhasznú munkások felvételével helyettesítsék a közalkalmazotti kinevezést. A személyi jellegű kiadások és azok járulékai együttesen 720 millió forintban tervezhetők. Más jogviszonyban (megbízás, stb.) való foglalkoztatásra nem kerülhet sor.
2.) Dologi kiadások
A jövő évben a dologi kiadások előirányzata nem haladhatja meg a 380 - 400 millió forintot. A gáz illetve villamos energia árak emelkedését ellensúlyozni próbáljuk új szerződések megkötésével és fűtéskorszerűsítéssel, energetikai beruházásokkal. A dologi kiadásokat növeli a 2012. évben bevezetendő 27%-os általános forgalmi adó, amelyek ellensúlyozására szigorú takarékossági intézkedéseket kell hozni.
A két fő kiadási tételre együttesen 1100 - 1120 millió forint fordítható.

A kultúra és a sport Martfűn nem alulfinanszírozott más hasonló nagyságú településekhez képest, de fontosnak tartjuk ezek reálértékének megőrzését. Ezt átadott pénzeszközök tervezésénél figyelembe kell venni és nem haladhatja meg az idei szintet plusz az inflációt ez várhatóan 15 millió forint. A segélyezésekre fordított tervezett összeg a 95 millió forintot. Ennél kevesebbet várni ebben a szociális helyzetben nem megalapozott, de szükségesnek látszik a segélyezési gyakorlat felülvizsgálata.
A  beruházások összege : Várható összegek a  pályázatból visszatérülések, 200 millió forint, de ezen összeg beérkezési időpontja nem tervezhető. 
A kiadások így megközelítőleg, felhalmozási kiadások nélkül összesen 1 210-1.230 millió forint értékben várhatók.
Tisztelt Képviselő-testület!

A jövő évi költségvetésünk koncepciójának szellemisége, az abban foglalt elvek gyakorlati végrehajtása valamennyiünkre rendkívül nagy terhet ró az elkövetkező évben, ideértve ismételten valamennyi intézményünk vezetőjét, a Képviselő-testület minden tagját és mindazokat, akik a városért, az önkormányzatért felelősséggel tartoznak.

Mindezek alapján kérem a Tisztelt Képviselő-testületet a koncepció elfogadására.

Határozati javaslat:
…./2011.(….) határozat


az önkormányzat 2012. évi költségvetési koncepciójáról.

Martfű Város Önkormányzata Képviselő-testülete megtárgyalta az önkormányzat 2012. évi költségvetési koncepciójára vonatkozó javaslatot és annak figyelembevételével a végleges és részletes költségvetés kidolgozásához az alábbi feladatokat határozza meg:

1.) Az előterjesztésben foglaltakat figyelembe véve az önkormányzat valamennyi intézménye részére írásban közölni kell a jövő évben rendelkezésre álló költségvetési összeget személyi és dologi kiadások bontásában, az állami hozzájárulás mértékét és az ehhez kapcsolódó önkormányzati támogatást.

Határidő: 2011. december 15.

Felelős: Balogh Edith címzetes főjegyző

              Kontra Lajos irodavezető
2.) A javaslatban jelzett bevételt növelő és kiadást csökkentő lehetséges intézkedéseket ki kell dolgozni és a szükséges döntési alternatívákat a Képviselő-testület elé kell terjeszteni.

Határidő: folyamatos és február 15.

Felelős: Polgármester


    Balogh Edith  címzetes főjegyző


    Polgármesteri Hivatal irodavezetői és intézményvezetők
3.) A kiközölt előirányzat alapján valamennyi intézmény elkészíti a részletes költségvetését.

Határidő: 2011. december 30.

Felelősök: önkormányzati intézmények vezetői

4.) Az intézmények által elkészített részletes költségvetésben foglaltak alapján kerül sor a végleges egyeztetésre.

Határidő: 2012. január 15.

Felelős: Polgármester

             Intézményvezetők

5.) Az önkormányzat 2012. évi részletes költségvetését valamennyi bizottság előzetes véleményezésével 2012. február 15-ig a Képviselő-testület elé kell terjeszteni.

Felelős: Polgármester

              Balogh Edith címzetes főjegyző
Erről értesülnek:

1.) JNSZ Megyei Közigazgatási Hivatal Szolnok

2.) Valamennyi Képviselő Helyben 

3.) Polgármester

4.) Balogh Edith címzetes főjegyző

5.) Kontra Lajos irodavezető

6.) Polgármesteri Hivatal irodavezetői és intézményvezetők
Martfű, 2011. november 14.

Dr. Kiss Edit
polgármester    
Készítette: Kontra Lajos

       Pénzügyi és Adóügyi Irodavezető

Látta: Balogh Edith


Címzetes főjegyző

